Román Solaris opäť vyšiel tento rok
Hovorí sa, že na Slovensku už takmer každý píše, ale, bohužiaľ, takmer nikto nečíta. Aby ste sa dokázali orientovať v labyrinte vydávanej literatúry, ponúkame vám literárny tip, knižnú ochutnávku na tento týždeň.
"Stojíme na prahu éry informačnej technológie, ktorá nám okrem užitočných darov môže dať aj danajské. Symbióza ľudí so strojmi môže dospieť k zotretiu kompetenčnej hranice tak, že sa už nebude dať určiť, kto vlastne ovláda a kto je ovládaný, kto koho riadi," vizionársky uviedol poľský spisovateľ Stanislaw Lem, ktorého sté výročie narodenia sme si pripomenuli.
Za jeho vrcholné beletristické dielo sa považuje román Solaris (opäť vyšiel tento rok), boli natočené aj jeho tri filmové adaptácie, najslávnejšia od režiséra Tarkovského (1972). Lem je tiež autorom krátkych literárnych útvarov, v ktorých čitateľa zavalí ohňostrojom vtipných nápadov a množstvom neologizmov. Nielen medzi čitateľmi, ale aj medzi vedcami je mimoriadne obľúbený ako autor tzv. hard sci-fi. Ivana Papcunová